## Rješenje kojim se društvu NFD Aureus Invest d.d. za upravljanje investicijskim fondovima iz Zagreba, odobravaju izmjene Prospekta i Statuta MP-MENA.HR otvorenog investicijskog fonda s javnom ponudom

### NN 26/2012 (29.2.2012.), Rješenje kojim se društvu NFD Aureus Invest d.d. za upravljanje investicijskim fondovima iz Zagreba, odobravaju izmjene Prospekta i Statuta MP-MENA.HR otvorenog investicijskog fonda s javnom ponudom

HRVATSKA AGENCIJA ZA NADZOR FINANCIJSKIH USLUGA

658

Na temelju odredaba članka 15. stavka 1. točke 3. i članka 8. stavka 1. Zakona o Hrvatskoj agenciji za nadzor financijskih usluga (»Narodne novine« broj 140/05 i 12/12), članka 105. stavka 1., 109. i 113. Zakona o investicijskim fondovima (»Narodne novine« broj 150/05), na zahtjev društva NFD AUREUS INVEST d.d. za upravljanje investicijskim fondovima iz Zagreba, Ilica 1/a, zastupanog po Dejanu Rajbaru i Hrvoju Šabanu, za odobrenje izmjena Prospekta i Statuta MP-MENA.HR otvorenog investicijskog fonda s javnom ponudom, Upravno vijeće Hrvatske agencije za nadzor financijskih usluga na sjednici održanoj 23. veljače 2012. godine donijelo je

RJEŠENJE

1. Društvu NFD AUREUS INVEST d.d. za upravljanje investicijskim fondovima iz Zagreba, Ilica 1/a, odobravaju se izmjene Prospekta i Statuta MP-MENA.HR otvorenog investicijskog fonda s javnom ponudom.

2. U registar fondova Republike Hrvatske, koji vodi Hrvatska agencija za nadzor financijskih usluga, upisuje se promjena naziva MP-MENA.HR otvorenog investicijskog fonda s javnom ponudom u NFD Aureus Mena otvoreni investicijski fond s javnom ponudom.

3. Društvo NFD AUREUS INVEST d.d. za upravljanje investicijskim fondovima iz Zagreba, Ilica 1/a, obvezno je objaviti Prospekt i Statut NFD Aureus Mena otvorenog investicijskog fonda s javnom ponudom u dnevnim novinama koje se prodaju na cjelokupnom teritoriju Republike Hrvatske, u roku od sedam (7) dana od dostave ovog rješenja.

4. Ovo rješenje objavit će se u »Narodnim novinama« i na internetskoj stranici Hrvatske agencije za nadzor financijskih usluga.

Obrazloženje

Hrvatska agencija za nadzor financijskih usluga (dalje: Agencija) zaprimila je 17. listopada 2011. godine zahtjev društva NFD AUREUS INVEST d.d. za upravljanje investicijskim fondovima iz Zagreba, Ilica 1/a, (dalje: Društvo), za odobrenje izmjena Prospekta i Statuta MP-MENA.HR otvorenog investicijskog fonda s javnom ponudom, sukladno odredbama članka 105. stavka 1., članka 109. i članka 113. Zakona o investicijskim fondovima (»Narodne novine« broj 150/05, dalje: ZIF) i članka 2. Pravilnika kojim se uređuju izmjene prospekata otvorenih investicijskih fondova s javnom ponudom (»Narodne novine« broj 43/07 i 71/08).

Društvo je 18. studenoga 2011. godine dopunilo Zahtjev i dokumentaciju za izdavanje odobrenja za izmjene Prospekta i Statuta MP-MENA.HR otvorenog investicijskog fonda s javnom ponudom te je dostavilo Odluku o izmjenama Prospekta i Statuta MP-MENA.HR otvorenog investicijskog fonda s javnom ponudom od 16. studenoga 2011. godine, a koja se odnosi na promjenu naziva Fonda, promjenu investicijske politike Fonda tako da se umjesto navođenja organiziranih tržišta na kojima Fond djeluje, navode zemlje u koje će se ulagati. Također su promijenjeni limiti u pogledu ulaganja u pojedine financijske instrumente (dužničke vrijednosne papire, investicijske fondove, depozite i instrumente tržišta novca), unesene su detaljne odredbe o rizicima Fonda i Društva, promijenjena je ulazna naknada, uvedena je izlazna naknada, promijenjen je revizor Fonda, dio koji se odnosi na ostale troškove usklađen je s odredbama ZIF-a, te su uneseni novi podaci o Društvu, podaci o članovima Uprave i Nadzornom odboru Društva i podaci o povijesnom prinosu Fonda.

Društvo je 18. studenoga 2011. godine dostavilo konačni pročišćeni tekst Prospekta i Statuta NFD Aureus Mena otvorenog investicijskog fonda s javnom ponudom, tekst oglasa za objavu u Poslovnom dnevniku i tekst obavijesti koju je Društvo uputilo imateljima udjela te izvadak iz sudskog registra za revizora fonda KPMG Croatia d.o.o. za reviziju, Zagreb, i preslik dozvole Hrvatske revizorske komore za obavljanje usluga revizije za KPMG Croatia d.o.o. za reviziju, Zagreb.

Društvo je 14. i 15. veljače 2012. godine dostavilo dokaz o izvještavanju imatelja udjela sukladno članku 109. ZIF-a.

Pregledom zahtjeva i dostavljene dokumentacije utvrđeno je da je Društvo priložilo svu potrebnu dokumentaciju te je utvrđeno da Prospekt NFD Aureus Mena otvorenog investicijskog fonda s javnom ponudom sadrži odredbe predviđene člankom 104. ZIF-a, kao i da Statut NFD Aureus Mena otvorenog investicijskog fonda s javnom ponudom sadrži odredbe predviđene člankom 112. ZIF-a.

Slijedom navedenog, a na temelju članka 15. stavka 1. točke 3. i članka 8. stavka 1. Zakona o Hrvatskoj agenciji za nadzor financijskih usluga (»Narodne novine« broj 140/05 i 12/12) i članka 105. stavka 1. i članka 113. ZIF-a, odlučeno je kao u točki 1. izreke ovog rješenja.

Prema članku 5. stavku 2. ZIF-a, u registar fondova Republike Hrvatske koji vodi Agencija upisuju se sve promjene podataka određenih ZIF-om i Pravilnikom o sadržaju i načinu vođenja registra fondova (»Narodne novine« broj 29/06), stoga je odlučeno kao u točki 2. izreke ovog rješenja.

Na temelju odredaba članka 106. i 113. ZIF-a, Društvo je obvezno u roku od sedam dana nakon dobivanja odobrenja Agencije objaviti Prospekt i Statut NFD Aureus Mena otvorenog investicijskog fonda s javnom ponudom u dnevnim novinama koje se prodaju na cjelokupnom teritoriju Republike Hrvatske, stoga je odlučeno kao u točki 3. izreke ovog rješenja.

Odredba članka 8. ZIF-a propisuje da se odluka o upisu u registar fondova objavljuje u »Narodnim novinama«, dok odredba članka 8. stavka 3. Zakona o Hrvatskoj agenciji za nadzor financijskih usluga (»Narodne novine« broj 140/05 i 12/12) određuje da se svi pojedinačni akti Agencije, kojima se odlučuje o nečijim pravima ili obvezama, objavljuju nakon njihove konačnosti na internetskoj stranici Agencije. Slijedom navedenog, odlučeno je kao u točki 4. izreke ovog rješenja.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istog može pokrenuti upravni spor podnošenjem tužbe Upravnom sudu u Zagrebu u roku od 30 dana od dana primitka ovog rješenja.

Klasa: UP/I-451-04/11-09/19
Urbroj: 326-113-12-5
Zagreb, 23. veljače 2012.

Predsjednik
Upravnog vijeća
Petar-Pierre Matek, v. r.

Rješenje, NN 26/2012-658